Koff julkaisi eilen Facebook-sivullaan kuvan, jossa Venäjän jääkiekkojoukkueen Jevgeni Malkinin päälle oli photoshopattu vaaleanpunainen tutu-mekko. Kuvassa luki: ”Tervetuloa tytöt! Kohta nähdään!” Tämä oli kai viittaus Malkinin omaan tapaan kutsua Leijonia tytöiksi. Oli tai ei, mauton kuva oli silti. Kas kun minun – ja monen muun – mielestä tyttö -sanan käyttöä haukkumatarkoituksiin ei pidä edistää. Sinebrychoff pahoitteli kuvaa ja poisti sen, ja sillä hyvä – kiitin heitä reagoimisesta, ja se oli siinä.

Nyt uutisoi välittömästi ”Koffgatesta” ja otti kuvakaappaukset Twitteristä, minun ja muuan Samuli Suonpään närkästyneistä kommenteista sekä Sinebrychoffin vastauksista niihin. Menin nukkumaan, heräsin aamulla, ja sekä Twitterini että blogini oli ottanut osumaa. Kas tässä muutama esimerkki!

Kävin katselemassa Nyt:n jutussa esille nostetun Suonpään saamia vastauksia tweettiinsä. Häntä ei kutsuttu vastauksissa huoraksi, ammattiloukkaantujaksi tai kehotettu etsimään munaa. Eikä niin tehty muuten Nyt:n jutun kommenteissakaan, vaan kaikki huomio kiinnittyi – yllätys – naiseen, joka kritisoi naisiin ja tyttöihin kohdistuvaa vähättelyä. Koska ollaanpa nyt rehellisiä – siitähän tuossa mainoksessa oli kyse. Siitä, ja tyttöyden yhdistämisestä häviämiseen ja heikkouteen. Jos et ymmärrä sitä, ja sitä, miksi se on väärin, meidän ei varmaan kannata edes hirvittävän syvälle tässä keskustelussa mennä. Minuahan ei tunnetusti liikuta, jos joku on kanssani eri mieltä. By all means. Kunhan vaan osaa argumentoida kunnolla. Tai, no, edes argumentoida ylipäätään.

Ihmettelen, millaista raivoa täytyy ihmisen tuntea käyttääkseen edellisten kaltaisia ilmaisuja toisen, ihan tavallisen ihmisen kohtaamisessa kasvotusten tai verkossa. Ihmettelen myös, haluaisivatko nämä sankarit jonkun puhuvan omalle tyttärelleen näin. Tai – jos se ei kosketa – haluaisiko näiden sankareiden työnantaja jonkun puhuvan omalle tyttärelleen näin.

Niin sitä vaan puhkeaa sekin oma kupla, jossa yksikään mies ei pelkää vahvaa naista, tai halua nähdä tyttöyttä käytettävän haukkumasanana.

Love, Sini

p.s. Suljin kommentointimahdollisuuden toistaiseksi 14.5.2015 kello 20.05. Tappouhkaus, joka oli suunnattu joko minulle tai toiselle naiskommentoijalle, oli liikaa. Voidakseni puuttua tähän minun pitäisi moderoida kommentteja jatkuvasti, ja jos olen aivan rehellinen, kaiken ihanan ja kannustavan (kiitos!!!) tai vaihtoehtoisesti reilusti ja asiallisesti kanssani eri mieltä olevan kommentoinnin joukossa on myös suoranaista naisvihaa ja p***aa, jota minun ei tarvitse lukea.

p.p.s. Ihan sananen sananvapauden ja kunnianloukkauksen erosta, kun tuo ”sananvapaus” nyt sanana nousee tuolla kommenteissa useammankin kerran esiin. Lause ”Kaikki naiset ovat huoria.” sinulla on sananvapauden puitteissa ihan oikeus sanoa, vaikka se toki ehkä ihmisenä kertookin sinusta aika karua tarinaa. Sen sijaan lause ”Etunimi Sukunimi on huora.” täyttää rikoksen tunnusmerkit, sillä ”Joka 1) esittää toisesta valheellisen tiedon tai vihjauksen siten, että teko on omiaan aiheuttamaan vahinkoa tai kärsimystä loukatulle taikka häneen kohdistuvaa halveksuntaa […]” on itse asiassa rikoslain mukaan tuomittava kunnianloukkauksesta sakkoon. Joten hei. Jätä sanomatta.